Uverejnenie žiadosti o zápis názvu do registra podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2022/C 69/14)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

JEDNOTNÝ DOKUMENT

„GIRESUN TOMBUL FINDIĞI“

EÚ č.: PDO-TR-02419 – 26. apríla 2018

CHOP (X) CHZO ( )

1. Názov (názvy) [CHOP alebo CHZO]

„Giresun Tombul Fındığı“

2. Členský štát alebo tretia krajina

Turecko

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

„Giresun Tombul Fındığı“ sú lieskové orechy, ktoré patria do druhu Corylus avellana L. a predávajú sa ako nelúpané alebo lúpané lieskové orechy: nelúpané, lúpané surové a lúpané pražené.

Kultivar „Giresun Tombul Fındığı“ by mal predstavovať minimálne 90 % výberu v poľnohospodárskom podniku, pričom kultivary „Sivri Fındık“, „Kalınkara Fındık“ a „Palaz Fındık“ sú povolené v maximálnej miere 10 %.

Oplodie (škrupina) lieskovca „Giresun Tombul Fındığı“ je: okrúhla, celkom jasnej hnedej farby, s jemnými chĺpkami na hrote a sploštenými stranami. Jadro je okrúhle, nevláknité, šupka semena je svetlej jasnej farby, osemenie nepreniká do jadra a ľahko sa šúpe.

Tabuľka 1

Niektoré fyzikálne vlastnosti lieskovcov „Giresun Tombul Fındığı“

Špecifikácie Nelúpané lieskovce Lúpané surové lieskovce Lúpané pražené lieskovce Veľkosť (priemer po šírke, mm) Veľké lieskovce 16 – 18 13 – 15 13 – 15 Stredne veľké lieskovce 14 – 16 11 – 13 11 – 13 Malé lieskovce 12 – 14 9 – 11 9 – 11 Vlhkosť v % max. 7 6 3 Počet sušených plodov na 1 kg – 500 – 700 – Hrúbka škrupiny (v mm) min. – max. 0,70 – 1,25 – – Podiel jadra v % min. – max. 47,5 – 55 – – Lúpateľnosť osemenia v % min. – max. – – 90 – 100





Tabuľka 2

Niektoré chemické vlastnosti lieskovca „Giresun Tombul Fındığı“.

Špecifikácie Nelúpané lieskovce Lúpané surové lieskovce Lúpané pražené lieskovce Celkový podiel tuku v plode v % min. – max. 56,0 – 68,0 56,0 – 68,0 57,0 – 70,0 Celkový podiel bielkovín v plode v % (faktor, N = 6,25) min. – max. 14,0 – 21,0 14,0 – 21,0 14,4 – 21,6 Kyselina olejová v % (g/100 g oleja) min. – max. 77,0 – 85,0 77,0 – 85,0 – Vitamín E (mg/100 g oleja) min. – max. 28,0 – 45,0 28,0 – 45,0 –

Organoleptické vlastnosti:

Surové a pražené lieskovce „Giresun Tombul Fındığı“ zanechávajú v ústach veľmi intenzívnu chuť, vôňu a arómu. Lieskové orechy sa ľahko žujú, v ústach nezanechávajú pocit sucha a pri ich konzumácii cítiť olej, ktorý sa z nich uvoľňuje. Okrem toho pri prehĺtaní nezanechávajú horkú dochuť.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

–

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Kultivar „Giresun Tombul Fındığı“ sa extenzívne pestuje v tradičných sadoch, ktoré sa nachádzajú na svahoch, ktoré sú niekedy terasovito upravené. Pestuje sa na viackmeňových kríkoch v záhradách, ktorých nadmorská výška nepresahuje 750 metrov.

Všetky procesy vrátane sadenia sadeníc, hnojenia, prerezávania, zberu, odstraňovania škrupiny a sušenia by sa mali uskutočňovať v zemepisnej oblasti uvedenej v bode 4.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

–

3.6. Špecifické pravidlá označovania výrobku, na ktorý sa vzťahuje registrovaný názov

Na balení lieskovcov „Giresun Tombul Fındığı“ musia byť čitateľne a nezmazateľne napísané alebo vytlačené tieto informácie:

— obchodné meno a adresa, skrátené meno a adresa alebo registrovaná ochranná známka spoločnosti,

— číslo šarže,

— názov tovaru – „Giresun Tombul Fındığı“,

— čistá hmotnosť,

— toto logo:

— hologram potvrdzujúci autentickosť.

4. Stručné vymedzenie zemepisnej oblasti

Oblasť produkcie, zberu, skladovania, lúpania, triedenia a kalibrácie lieskových orechov „Giresun Tombul Fındığı“ sa nachádza na území miest provincií Giresun a Trabzon:

a) v provincii Giresun: Piraziz, Bulancak, Dereli, Keşap, Espiye, Yağlıdere, Tirebolu, Güce, Doğankent, Görele, Çanakçı, Eynesil, Giresun;

b) v provincii Trabzon: Beşikdüzü a Vakfıkebir.

Všetky dediny v týchto okresoch patria do danej produkčnej oblasti.

Zemepisné súradnice uvedených lokalít sú 37°50’ a 39°12’ východnej zemepisnej dĺžky a 40°07’ a 41°08’ severnej zemepisnej šírky.

Obrázok 1. Produkčná oblasť „Giresun Tombul Fındığı“: časť obcí provincií Giresun a Trabzon.

5. Súvislosť so zemepisnou oblasťou

Najdôležitejšie jedinečné vlastnosti lieskovcov „Giresun Tombul Fındığı“ sú výrazná chuť a aróma, vysoký obsah oleja, hrúbka škrupiny, veľký podiel jadra a lúpateľnosť osemenia. Tieto vlastnosti sú výsledkom prírodných aj ľudských faktorov.

Lieskové orechy sa v Turecku delia do dvoch kategórií: lieskovce kvality Giresun a orechy kvality Levant. Ako lieskovce giresunskej kvality (akosť prvej triedy) sa vymedzujú len lieskové orechy pestované v danej zemepisnej oblasti a od pestovateľov sa vykupujú za vyššiu cenu. Orechy pestované v iných častiach Turecka sa vymedzujú ako orechy levantskej kvality (akosť druhej triedy).

Prírodné faktory

Spomedzi faktorov, ktoré ovplyvňujú charakteristiky lieskovcov „Giresun Tombul Fındığı“, je najdôležitejším faktorom podnebie. Má vplyv na hrúbku škrupiny, vysoký výnos po vylúpaní (vysoký podiel jadra) a ľahkú lúpateľnosť osemenia pri pražení v rúre.

Podnebie

V oblasti je vlhké subtropické podnebie s teplými a vlhkými letami a chladnými a vlhkými zimami. Priemerná ročná teplota v provincii Giresun je 14,1 °C s priemernými hodnotami, ktoré sa od januára do apríla pohybujú v rozmedzí od 7,1 do 11,3 °C a od júna do augusta od 20,1 do 23,2 °C. Tieto teploty sú optimálne pre kvitnutie liesok a vývin a dozrievanie plodov „Giresun Tombul Fındığı“. Priemerná ročná rýchlosť vetra v regióne Giresun je 4,3 km/h. Počas opeľovania a hnojenia zohrávajú obzvlášť dôležitú úlohu vietor a teplota, ktoré majú priamy vplyv na tvorbu orechov a vývin plodov. Priemerný počet daždivých dní v provincii Giresun je 160,6 s priemerným ročným úhrnom zrážok 1 401 mm a priemerná miera slnečného svitu je v období od júna do augusta 2,6 až 3,4 hodín denne. Tento úhrn zrážok a počet hodín slnečného svitu sú dostatočné na to, aby orechy dosiahli minimálny vhodný pomer hmotnosti a tuku a zloženie mastných kyselín. Počet hodín slnečného svitu zabezpečuje vysoký podiel kyseliny olejovej, vitamín E a arómu.

Vlhkosť

V období vývinu a dozrievania plodov je relatívna vlhkosť vzduchu 76 až 76,3 %. Táto relatívna vlhkosť vzduchu má vplyv aj na kvalitu lieskovcov, keďže počas tohto obdobia plody získavajú svoje biochemické vlastnosti (obsah tuku a bielkovín a chuť). Vďaka tejto špecifickej miere vlhkosti vzduchu sa škrupina lieskovcov „Giresun Tombul Fındığı“ stenčuje, čo spôsobuje, že sa ľahko lúpu.

Pôda

Vlastnosti pôdy v regióne Giresun spĺňajú minimálne podmienky pre pestovanie lieskovcov. Lieskam sa najlepšie darí na hlbokej, úrodnej a dobre odvodnenej pôde s pH 6,0 až 7,5. Vhodnými typmi pôdy sú hlinité a pieskovo-ílovité pôdy. Vlastnosti pôdy ovplyvňujú veľkosť jadra lieskovca „Giresun Tombul Fındığı“ a hrúbku jeho škrupiny.

Ľudské faktory

Pestovanie lieskovcov v provinciách Giresun a Trabzon siaha do dávnej minulosti. Poľnohospodári sa už zaoberajú výberom a vegetatívnym množením týchto genotypov. „Giresun Tombul Fındığı“ je miestna odroda, ktorá vznikla prirodzeným výberom. Poľnohospodári pestujú túto odrodu v 90 % prípadov vo svojich záhradách kvôli jej vlastnostiam, medzi ktoré patrí chuť, výnosnosť, tenká škrupina a vysoký podiel bielej hmoty, pričom iné odrody sadia len ako pomoc pri opeľovaní.

Zber

Výrobcovia sú schopní správne určiť čas zberu na základe sledovania žltnutia listeňov, hnednutia (červenania) ¾ škrupiny orecha, vývoja arómy a chuti špecifickej pre kultivar a padania súplodí. Ďalším kritériom zberu je, že obsah vlhkosti lieskovcov by mal klesnúť pod 30 %. Správne dozrievanie je veľmi dôležité pre vývin chemických vlastností, ako sú hodnoty tuku a bielkovín, ako aj fyzikálnych vlastností, ako sú farba škrupiny, výnosnosť a lúpateľnosť osemenia.

Zber sa uskutočňuje striasaním orechov z konárov a ich zberom zo zeme alebo ručným zberaním z vetvičiek. Orechy sa zberajú v listeňoch, kladú na mlátiace plochy a sušia dovtedy, kým obsah vody nedosiahne 12 %. Potom sa orechy oddeľujú od listeňov v zariadeniach určených na mlátenie (tzv. pranie) orechov a ďalej sa sušia, kým obsah vody v jadrách neklesne pod 6 %. Poľnohospodári, ktorí pestujú lieskovce „Giresun Tombul Fındığı“, pokračujú v týchto procesoch zberu už stovky rokov, pričom nové technológie (napríklad na oddeľovanie listeňov) využívajú len vtedy, ak tým neovplyvnia vlastnosti plodu.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

–

(1) Ú. v. EÚ L 343, 14.12.2012, s. 1.